Gedagte vir die dag: Luister God … luister ek … ? | Maroela Media
Gedagte vir die dag: Luister God … luister ek … ?
My skape luister na My stem; Ek ken hulle, en hulle volg My. (Johannes 10:27)
Luister God as ek met Hom praat? Jesaja skryf dat God se arm nie te kort is om te help en sy oor nie te doof is om te hoor nie (Jes. 59:1). Psalm 40:2 bevestig dit: “Ek het gesmag na die hulp van die Here. Hy het na my toe afgebuig en my hulpgeroep gehoor.” God luister verseker!
Hy luister na my hart! Hy luister na my gesindheid en my ingesteldheid! Hy luister na my smeking en hulpgeroep! Hy luister na my lewe! My woorde eggo in sy ore. Geen woord gaan ongehoor by sy ore verby nie … en boonop antwoord Hy.
God luister en reageer – nie altyd presies soos jy dit wil hê nie, maar soos Hy goeddink. Die vraag is eerder: Luister ek? “Luister, my volk, Ek gee julle ’n opdrag. Luister na My!” (Ps. 81:9). Weerklink sy woorde in jou hart en gedagtes?
Om mooi en goed te luister neem tyd en ’n sekere in gesteldheid. Dit vereis van jou om stil te word voor die Here. Dit vereis van jou om al die ander stemme in jou binneste stil te maak. Dit is ’n oorgee van jou hele wese aan God en sluit jou ver stand, wil en emosies in.
Met hul besige lewens sukkel manne om op die Here te wag en na Hom te luister. Dit vra ’n bewustelike keuse om voortdurend tyd te maak om stil te word en na Hom te luister. Die meeste manne en pa’s leef gejaagd, met duisend en een dinge in jou dagboek. Besluit vandag om stadiger te leef en meer tyd by God deur te bring. Gebruik jou geestelike joernaal vir aantekeninge – wanneer jy na God luister.
God luister … is jy bereid om na Hom te luister?
Vader, ek onderneem om by u voete te sit. Praat met my, ek wil luister. Amen
Buffy · 2 jare gelede
Tash · 2 jare gelede
Dankie Jesus. Amen